Qoraqalpog‘istonlik tadbirkorlar hisobotlarni o‘z vaqtida taqdim etmagani uchun javobgarlikka tortilmaydi. Bu haqda Davlat soliq qo‘mitasi matbuot xizmati xabar qildi. Foto: Fotolia Qoraqalpog‘iston Respublikasi hududida joriy yilning 3 iyulidan 2 avgustiga qadar favqulodda holat joriy etilgan. Davlat soliq qo‘mitasi Soliq kodeksining 213-moddasi 1-qismi 2-bandi va 215-moddasi 1-qismi 1-bandlariga asosan ushbu hududda faoliyat yuritayotgan soliq to‘lovchilarga nisbatan javobgarlik choralarini qo‘llamaydi. Qayd etilishicha, qo‘mita favqulodda holat davrida soliq hisobotlarini belgilangan muddatlarda taqdim etmaslik holatlari bo‘yicha javobgarlik va ta’sir choralari - bankdagi hisobraqamlar bo‘yicha operatsiyalarni to‘xtatish, QQS guvohnomasining amal qilishini vaqtincha to‘xtatish kabilarni qo‘llamaslikka qaror qildi.